D รุกขายอุปกรณ์ทันตกรรม วางเป้าปีนี้ “มาร์เก็ตแชร์” ขึ้น “ท็อป3”-รายได้โต 30%
D รุกธุรกิจจำหน่ายวัสดุและอุปกรณ์ “ทันตกรรม” เต็มสูบ ล่าสุดนำเข้าเก้าอี้ทำฟัน จากอิตาลี และเครื่องสแกนในช่องปากจากไต้หวัน  วางเป้าปี 65 ดัน “มาร์เก็ตแชร์” ขึ้น “ท็อป3” คาดรายได้โต 30% เผยตุนแบ็คล็อกงานรัฐกว่า 50 ลบ.
D รุกธุรกิจจำหน่ายวัสดุและอุปกรณ์ “ทันตกรรม” เต็มสูบ วางเป้าปี 65 ดัน “มาร์เก็ตแชร์” ขึ้น “ท็อป3” คาดรายได้โต 30% เผยตุนแบ็คล็อกงานรัฐกว่า 50 ลบ.
21 เม.ย. 2565

ทพ.พรศักดิ์ ตันตาปกุล ประธานเจ้าหน้าที่บริหาร บริษัท เดนทัลคอร์ปอเรชั่น จำกัด (มหาชน) หรือ D กล่าวว่า หลังจากสถานการณ์โควิด-19 เริ่มคลี่คลาย  มาตรการต่างๆ กลับเข้าสู่ภาวะปกติมากขึ้น  โดยเฉพาะการเปิดประเทศ  ทำให้ธุรกิจบริการด้านทันตกรรมในปีนี้ฟื้นตัวอย่างก้าวกระโดด  ซึ่งจะส่งผลดีต่อเนื่องไปถึงธุรกิจด้านจำหน่ายวัสดุและอุปกรณ์ทันตกรรม  ที่ได้ปรับตัวและเติบโตไปในทิศทางที่ดีขึ้นเช่นกัน
สำหรับธุรกิจด้านจำหน่ายวัสดุและอุปกรณ์ทันตกรรมของบริษัท   ได้ดำเนินการภายใต้บริษัทย่อย คือ บริษัท เดนทัล วิชั่น (ประเทศไทย) หรือ  DVT   ซึ่งตั้งแต่ต้นปีที่ผ่านมาธุรกิจได้เติบโตอย่างต่อเนื่อง  และมีแบ็คล็อก (back log) จากโปรเจคหน่วยงานภาครัฐอยู่ในในมือแล้วกว่า 50 ล้านบาท  โดยในปี 65 บริษัทตั้งเป้าหมายรายได้จากการขายวัสดุและอุปกรณ์ทันตกรรม  เติบโตไม่ต่ำกว่า 30%
อย่างไรก็ตามขณะนี้บริษัท เดนทัล วิชั่น ฯ  มีมาร์เก็ตแชร์อันดับ 5  ภายในปีนี้บริษัทได้ตั้งเป้ามาร์เก็ตแชร์ขึ้นไปอยู่ที่อันดับ 3   โดยตั้งเป้าหมายปีนี้มีรายได้ประมาณ  300 ล้านบาท   เมื่อเทียบกับปี 64 ที่มีรายได้  227 ล้านบาท และ ปี 63 มีรายได้อยู่ที่  258 ล้านบาท  ทั้งนี้สัดส่วนรายได้จากธุรกิจจำหน่ายวัสดุและอุปกรณ์ทันตกรรม  คิดเป็นสัดส่วน 45% ของรายได้รวม ในกลุ่มเดนทัลคอร์ปอเรชั่น
“ บริษัทเป็นผู้จัดจำหน่ายอุปกรณ์และสินค้าทันตกรรมพรีเมี่ยมมานาน มากกว่า 20 ปี  โดยเน้นแบรนด์สินค้าที่มีคุณภาพสูง จากยุโรปและเอเชีย   หลังจากโควิดเริ่มคลี่คลาย   มีบริษัทผู้ผลิตในต่างประเทศหลายรายสนใจอยากเป็นพาร์ตเนอร์กับ D  เพื่อทำการตลาดในประเทศไทย  โดยล่าสุดบริษัทได้นำเข้าเก้าอี้ทำฟัน แบรนด์ชั้นนำจากอิตาลี และเครื่องสแกนในช่องปากจากไต้หวัน  มาจำหน่ายในประเทศ   หลังจากที่ได้เปิดตัวไป  ปรากฏว่าได้รับความสนใจจากทันตแพทย์อย่างล้นหลาม”  ทพ.พรศักดิ์  กล่าว